25 मार्च, 1952 ई. से 18 नवम्बर, 2007 ई. तक का दुर्गेश का जीवन एक सांस्कृतिक कार्यकर्त्‍ता का सफरनामा ही है। राजस्थानी और हिन्दी भाषा-साहित्य में दुर्गेश को एक कथाकार के रूप में जाना जाता है। कोई दो दशक पहले उनकी कथा पुस्तक 'कालपात्र` की भूमिका में कथाकार कमलेश्वर ने ठीक ही लिखा था कि- दुर्गेश एक गुदड़ी का लाल है और प्रेमचंद की परम्परा का सिपाही है। प्रगतिशील साहित्य चेतना की मशाल वह जीवनभर थामे रहे। कुर्ता-पायजमा और चप्पल ही उनकी पहचान बन गई थी और मैंने कभी उनमे कोई वैचारिक विचलन नहीं देखा। छोटी-सी सरकारी नौकरी करते हुए भी वह सांस्कृतिक आयोजनों की आधारशिला बनाते रहते थे और कहा करते थे कि महत्वपूर्ण यह नहीं है कि तुम कहां हो, अपितु महत्वपूर्ण यह है कि तुम क्या कर रहे हो।